钦定古今图书集成/理学汇编/学行典/第170卷 > 黄灏
## 钦定古今图书集成/理学汇编/学行典/第170卷 > 黄灏

按《宋史黄灏传》：“灏字商伯，南康都昌人。幼敏悟强记，
肄业荆山僧舍。三年，入太学，擢进士第，教授隆兴府，
知德化县，以兴学校、崇政化为本，岁馑行赈给有方。
王蔺、刘颍荐于朝，除登闻鼓院。光宗即位，迁太常寺
簿，论今礼教废阙，请敕有司取政和冠、昏丧葬仪及
司马光、高闶等书参订行之。除太府寺丞，出知常州”，
提举本路常平。秀州海盐民伐桑柘，毁庐屋，莩殣盈
野，或食其子，持一臂行乞，而州县方督促逋欠，灏见
之蹙然。时有旨倚阁夏税，遂奏乞并阁秋苗，不俟报
行之。言者罪其专，移居筠州。已而寝谪命，止削两秩，
而从其蠲阁之请。灏既归里，幅巾深衣，骑驴匡山闲，
若素隐者。起知信州，改广西转运判官，移广东提点
刑狱，告老不赴，卒。灏性行端饬，以孝友称。朱熹守南
康，灏执弟子礼，质疑问难。熹之没，党禁方厉，灏单车
往赴，徘徊不忍去者久之。